Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Osee
Cjapitul 7
DELITS E CJASTICS DI ISRAEL
Colpis vieris e gnovis di Israel
7 1 A pene ch’o vuei tornâ a vuarî Israel
si palese la colpe di Efraim
e la tristerie di Samarie:
li si pratiche propit la bausie,
il lari al pete dentri in cjase,
e di fûr al è dut un rafâ.
2 Lôr no pensin dentri di sè
che jo o ten a ments la lôr tristerie!
Ma lis lôr voris ju stan cerclant,
a son propit li, denant di me.
Lis cospirazions internis
3 Cu la lôr inicuitât a indalegrin il re,
cu la lôr tristerie i sorestants.
4 A son ducj sotsore;
a son scjaldâts tant che un for
che il fornâr al lasse di stiçâlu
cuant che si impaste e fin che no si jeve.
5 Te dì dal nestri re,
i princips lu scanin par vie dal masse vin;
e lui ur dà la man ai delincuents.
6 Si svicinin chei ch’a tiessin trainis,
il lôr cûr al è precîs di un for:
dute la mari gnot la lôr rabie e je cuiete,
a buinore si impie come une flame infogade;
7 a son ducj scjaldâts come un for,
a glotin i lôr judiçs.
Ducj i lôr rês a son colâts,
nissun di lôr no mi à clamât.
Indaûr su lis aleancis forestis
8 Efraim si misclice framieç dai popui;
Efraim al è une pete che no jê stade voltade;
9 i forescj a rosein lis sôs fuarcis,
ma lui nancje no si inacuarç;
al sta deventant blanc di cjavei
ma lui nancje no si inacuarç.
10 La supierbie di Israel e testimonie cuintri di lui;
lôr no tornin dal Signôr lôr Diu,
e cun dut a chel no van a cirîlu.
11 Efraim al è tant che une colombe
sclete, cence inteligjence;
a clamin l’Egjit, a van in Assirie.
12 Pardut là ch’a van, jo o tint
parsore di lôr il gno laç.
Come l’ucel dal cîl ju fasarai colâ,
ju cjaparai a pene che ju sintarai a siminâ.
I cjastics de int cence agrât
13 Puars mai lôr, che si son slontanâts di me!
Ce fruçade par lôr, che si son rivoltâts cuintri di me!
O varès chê di sfrancjâju
ma lôr a disin falsetâts cuintri di me;
14 no berlin viers di me cul lôr cûr,
cuant che si lamentin sui lôr stramaçs;
si fasin sbrecs pal forment e pal vin gnûf,
ma dopo si rivoltin cuintri di me.
15 Jo ur ài rinfuartîts i lôr braçs,
ma lôr a tiessin trainis cuintri di me.
16 Si voltin viers di Baal,
a son tant che un arc ch’al fale.
A colaran di spade i lôr sorestants
pe tristerie de lôr lengate;
a ridaran di lôr inte tiere d’Egjit.
Notis:
- 7,3-7 - Di cuant che al à tacât il Ream dal nord fint al 737 (cuant che a àn copât Pekachie), a son stâts fats fûr siet rês. Plui di un al è stât fat fûr dopo di une grande baracade (viôt il câs di Ele copât di Zimri, 1 Re 16,9-13, e il câs di Gjudite che e cope Oloferne, Gdt 10-13).
- 7,7 - Cheste grande calorade a son lis bramis e lis passions politichis e di part.
- 7,8 - Fint a la fin (722 p.d.C.) il ream di Israel al veve vudis trainis cun Damasc, cul Egjit e soredut cu l’Assirie, in contrast cu la sô nature teocratiche.
- 7,14 - I israelits a prein e a gemin, ma il lôr cûr ni ch’al pree ni ch’al gem.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn twi_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn